En lastbilchauffør fik i morges sig lidt af en overraskelse, da han fandt en tilskadekommen ældre herre i krydset Enggårdsvej/Saltumvej. Det er uvist, hvordan manden har pådraget sig kraniebrud. - Vi aner ikke, om manden er væltet eller påkørt, og ingen vidner har meldt sig i løbet af dagen, fortæller vagthavende hos Nordjyllands Politi. Mandens cykel er også beskadiget, men skaderne fortæller ikke mere om uheldets karakter. Derfor hører politiet meget gerne fra vidner, der har opholdt sig i området omkring klokken tyve minutter i syv i morges. Nordjyllands Politi kan kontaktes på 96 30 14 48.

Opsummering:
Ingen aner, hvad der er sket med 81-årig mand, som i morges blev fundet kvæstet i vejkryds i Brønderslev. Vidner efterlyses.